b'\n_START_ARTICLE_\nMorilski val\n_START_PARAGRAPH_\nMor\xc3\xadlski val je val na vodni povr\xc5\xa1ini, ki po velikosti zelo presega povpre\xc4\x8dje valov, ki nastanejo zaradi vetra. Izjemno visoki valovi so bili od nekdaj del pomorskih legend, v zadnjih stoletjih pa so dokumentirani z zanesljivimi pri\xc4\x8devanji in meritvami. Ni \xc5\xa1e splo\xc5\xa1no sprejete in enotne teorije o nastanku teh valov. Pojav morilskih valov med nevihtami na morju se razlikuje od cunamijev. Morilski valovi se pojavljajo na odprtem morju za kratek \xc4\x8das in v omejenem prostoru; cunamiji pa nastanejo zaradi premikanja morskega dna med potresi; na odprtem morju so komaj zaznavni, nakopi\xc4\x8dijo pa se ob obalah in zajamejo \xc5\xa1ir\xc5\xa1e obmo\xc4\x8dje, ne glede na veter in vzvalovanost morja._NEWLINE_Najvi\xc5\xa1ji, izjemni okoli 18 metrski val pri naftni plo\xc5\xa1\xc4\x8dadi Draupner v Severnem morju na dan 1. januarja 1995 je prvi morilski val potrjen z meritvami. Na plo\xc5\xa1\xc4\x8dadi, ki je grajena za valove do 12 m, je povzro\xc4\x8dil manj\xc5\xa1o \xc5\xa1kodo.(Glej grafikon v: Draupner wave)'